b'\n_START_ARTICLE_\nUmar\n_START_SECTION_\nDate biografice\n_START_PARAGRAPH_\n\xe2\x80\x98Umar s-a n\xc4\x83scut \xc3\xaen Mecca \xc3\xaen clanul Ban\xc5\xab \xe2\x80\x98Ad\xc4\xab  care r\xc4\x83spundea de medierea \xc3\xaentre triburi. Tat\xc4\x83l sau a fost \xe1\xb8\xaaattab ibn Nufayl \xc8\x99i mama sa se numea Hantama bint Hi\xc5\xa1\xc4\x81m \xc8\x99i era din tribul Ban\xc5\xab Ma\xe1\xb8\xabz\xc5\xabm. Se spune c\xc4\x83 \xe2\x80\x98Umar ar fi apar\xc8\x9binut unei familii de clas\xc4\x83 mijlocie. \xc3\x8en copil\xc4\x83rie obi\xc8\x99nuia s\xc4\x83 aib\xc4\x83 grij\xc4\x83 de c\xc4\x83milele tat\xc4\x83lui s\xc4\x83u \xc3\xaen zonele de l\xc3\xa2ng\xc4\x83 Mecca. Tat\xc4\x83l sau era cunoscut pentru inteligen\xc8\x9ba sa \xc3\xaen cadrul tribului, era un negustor de \xc3\xaenalt\xc4\x83 clas\xc4\x83, dar se credea c\xc4\x83 era nemilos \xc8\x99i de multe ori se purta r\xc4\x83u cu \xe2\x80\x98Umar, potrivit chiar spuselor sale din timpul domniei:_NEWLINE_\xe2\x80\x9e Tat\xc4\x83l meu Al- \xe1\xb8\xaaatt\xc4\x81b era un om ne\xc3\xaenduplecat. Obi\xc8\x99nuia s\xc4\x83 m\xc4\x83 fac\xc4\x83 s\xc4\x83 muncesc din greu; dac\xc4\x83 nu lucram, m\xc4\x83 b\xc4\x83tea \xc8\x99i m\xc4\x83 punea la munc\xc4\x83 p\xc3\xa2n\xc4\x83 la epuizare.\xe2\x80\x9d_NEWLINE_\xc3\x8en ciuda faptului c\xc4\x83 alfabetizarea era mai pu\xc8\x9bin frecvent\xc4\x83 \xc3\xaen epoca preislamic\xc4\x83, \xe2\x80\x98Umar a \xc3\xaenv\xc4\x83\xc8\x9bat \xc3\xaen copil\xc4\x83rie s\xc4\x83 scrie \xc8\x99i s\xc4\x83 citeasc\xc4\x83. De\xc8\x99i nu a fost poet, a dezvoltat o pasiune pentru poezie \xc8\x99i literatur\xc4\x83, iar potrivit tradi\xc8\x9biei tribului Quray\xc5\xa1, \xc3\xaenc\xc4\x83 din adolescen\xc8\x9b\xc4\x83 a studiat artele mar\xc8\x9biale, c\xc4\x83l\xc4\x83ritul \xc8\x99i lupta corp la corp. Era \xc3\xaenalt, avea un fizic puternic \xc8\x99i cur\xc3\xa2nd a devenit \xc8\x99i un lupt\xc4\x83tor renumit. Era de asemenea un orator talentat \xc8\x99i datorit\xc4\x83 inteligen\xc8\x9bei sale \xc8\x99i a personalit\xc4\x83\xc8\x9bii cople\xc8\x99itoare, a reu\xc8\x99it s\xc4\x83 \xc3\xael urmeze pe tat\xc4\x83l s\xc4\x83u ca mediator al conflictelor dintre triburi._NEWLINE_De asemenea, \xe2\x80\x98Umar a urmat profesia tradi\xc8\x9bional\xc4\x83 a tribului Quray\xc5\xa1, a devenit negustor \xc8\x99i a \xc3\xaentreprins c\xc4\x83l\xc4\x83torii c\xc4\x83tre Roma \xc8\x99i Persia, unde se spune c\xc4\x83 a \xc3\xaent\xc3\xa2lnit o serie de oameni \xc3\xaenv\xc4\x83\xc8\x9ba\xc8\x9bi \xc8\x99i a analizat \xc3\xaendeaproape societ\xc4\x83\xc8\x9bile roman\xc4\x83 \xc8\x99i persan\xc4\x83. \xc3\x8ens\xc4\x83 se crede c\xc4\x83 nu a avut succes \xc3\xaen profesia de negustor.\n_START_SECTION_\nOstilitatea ini\xc8\x9bial\xc4\x83 fa\xc8\x9b\xc4\x83 de islam\n_START_PARAGRAPH_\n\xc3\x8en 610 Mu\xe1\xb8\xa5ammad a \xc3\xaenceput s\xc4\x83 propov\xc4\x83duiasc\xc4\x83 mesajul islamului. \xe2\x80\x98Umar, al\xc4\x83turi de al\xc8\x9bi oameni din Mecca, se opunea islamului \xc8\x99i amenin\xc8\x9ba c\xc4\x83 \xc3\xael va ucide pe Mu\xe1\xb8\xa5ammad. Decisese s\xc4\x83 \xc3\xae\xc8\x99i apere religia tradi\xc8\x9bional\xc4\x83 politeist\xc4\x83, era cel mai de neclintit \xc3\xaen a-l ucide pe Mu\xe1\xb8\xa5ammad \xc8\x99i foarte proeminent \xc3\xaen persecutarea musulmanilor. \xe2\x80\x98Umar a fost primul care a decis c\xc4\x83 Mu\xe1\xb8\xa5ammad trebuie s\xc4\x83 fie ucis pentru ca islamul s\xc4\x83 ia sf\xc3\xa2r\xc8\x99it. El credea cu t\xc4\x83rie \xc3\xaen unitatea tribului Quray\xc5\xa1 \xc8\x99i vedea \xc3\xaen noua credin\xc8\x9b\xc4\x83 a islamului ca un posibil motiv de disensiuni \xc8\x99i discordii \xc3\xaen trib._NEWLINE_Din cauza persecu\xc8\x9biilor ordonate de tribul Quray\xc5\xa1, Mu\xe1\xb8\xa5ammad le-a ordonat adep\xc8\x9bilor s\xc4\x83i s\xc4\x83 migreze spre Abisinia. Dup\xc4\x83 ce un mic grup de musulmani migraser\xc4\x83, \xe2\x80\x98Umar s-a sim\xc8\x9bit \xc3\xaengrijorat pentru viitorul unit\xc4\x83\xc8\x9bii tribului s\xc4\x83u \xc8\x99i decise s\xc4\x83 \xc3\xael asasineze pe Mu\xe1\xb8\xa5ammad.\n_START_SECTION_\nConvertirea la islam\n_START_PARAGRAPH_\n\xe2\x80\x98Umar s-a convertit la islam \xc3\xaen 616, la v\xc3\xa2rsta de 27 de ani, la un an de la migrarea spre Abisinia, povestea fiind relatat\xc4\x83 \xc3\xaen S\xc4\xabratu Ras\xc5\xabli-llah  a lui Ibn Is\xe1\xb8\xa5\xc4\x81q. \xc3\x8en drumul s\xc4\x83u spre uciderea profetului, \xe2\x80\x98Umar s-a \xc3\xaent\xc3\xa2lnit cu cel mai bun prieten al s\xc4\x83u care devenise musulman \xc3\xaen secret, f\xc4\x83r\xc4\x83 s\xc4\x83-i spun\xc4\x83 acestuia. C\xc3\xa2nd \xe2\x80\x98Umar i-a spus c\xc4\x83 era pornit s\xc4\x83 il ucid\xc4\x83 pe Mu\xe1\xb8\xa5ammad, prietenul s\xc4\x83u a \xc3\xaencercat s\xc4\x83 \xc3\xael opreasc\xc4\x83 \xc8\x99i, ca s\xc4\x83 \xc3\xaei distrag\xc4\x83 aten\xc8\x9bia de la aceast\xc4\x83 fapt\xc4\x83, \xc3\xaei spuse s\xc4\x83 cerceteze \xc3\xaent\xc3\xa2i \xc3\xaen s\xc3\xa2nul familiei sale, \xc3\xaentruc\xc3\xa2t sora sa \xc8\x99i so\xc8\x9bul ei se convertise\xc4\x83 \xc8\x99i ei \xc3\xaen secret. \xe2\x80\x98Umar se \xc3\xaendrept\xc4\x83 spre casa surorii sale \xc8\x99i o g\xc4\x83si pe aceasta \xc8\x99i pe so\xc8\x9bul ei recit\xc3\xa2nd versete din Qur\xe2\x80\x99\xc4\x81n. A \xc3\xaenceput o ceart\xc4\x83 \xc3\xaentre \xe2\x80\x98Umar \xc8\x99i cumnatul s\xc4\x83u, \xc3\xaen care a intervenit \xc8\x99i sora sa pentru a-i lua ap\xc4\x83rarea so\xc8\x9bului s\xc4\x83u, spun\xc3\xa2nd c\xc4\x83 poate s\xc4\x83 \xc3\xaei omoare dar ei tot nu vor renun\xc8\x9ba la islam. \xe2\x80\x98Umar s-a enervat \xc8\x99i i-a dat o palma peste fa\xc8\x9b\xc4\x83 at\xc3\xa2t de tare \xc3\xaenc\xc3\xa2t aceasta a c\xc4\x83zut pe jos \xc8\x99i buza \xc3\xaencepuse s\xc4\x83-i s\xc3\xa2ngereze. C\xc3\xa2nd a v\xc4\x83zut ce a f\xc4\x83cut, \xe2\x80\x98Umar s-a calmat \xc8\x99i i-a cerut s\xc4\x83-i arate paginile scrise de pe care citeau \xc8\x99i pe care le ascunseser\xc4\x83. Sora sa \xc3\xaei spuse c\xc4\x83 nu poate citi paginile sfinte pentru c\xc4\x83 este impur \xc8\x99i trebuie s\xc4\x83 se spele, \xe2\x80\x98Umar \xc3\xaen final a acceptat s\xc4\x83 se spele \xc8\x99i dup\xc4\x83 ce a citit versetele, a \xc3\xaenceput s\xc4\x83 l\xc4\x83crimeze \xc8\x99i a declarat c\xc4\x83 acelea erau cu adev\xc4\x83rat cuvintele lui Dumnezeu \xc8\x99i a m\xc4\x83rturisit c\xc4\x83 Mu\xe1\xb8\xa5ammad era Mesagerul lui Dumnezeu. Apoi a mers direct la Mu\xe1\xb8\xa5ammad \xc8\x99i a acceptat convertirea la islam, \xc3\xaen fa\xc8\x9ba companionilor profetului. Dup\xc4\x83 convertire, \xe2\x80\x98Umar a mers la conduc\xc4\x83torul tribului Quray\xc5\xa1, \xe2\x80\x98Amr ibn Hi\xc5\xa1\xc4\x81m, s\xc4\x83 \xc3\xael informeze despre trecerea sa la islam \xc8\x99i, potrivit unor spuse, s-a rugat \xc3\xaen public la sanctuarul de la Ka\xe2\x80\x99ba, \xc3\xaen timp ce conduc\xc4\x83torii tribului \xc3\xael urm\xc4\x83reau cu m\xc3\xa2nie. Acest fapt i-a ajutat pe musulmani s\xc4\x83 practice rug\xc4\x83ciunea \xc3\xaen mod liber, iar  \xe2\x80\x98Umar ajunsese chiar s\xc4\x83 \xc3\xaei provoace pe to\xc8\x9bi cei care \xc3\xaendr\xc4\x83zneau s\xc4\x83 \xc3\xaei opreasc\xc4\x83 pe ace\xc8\x99tia de la rug\xc4\x83ciune, de\xc8\x99i nimeni nu cuteza s\xc4\x83 \xc3\xael tulbure pe \xe2\x80\x98Umar c\xc3\xa2nd acesta se ruga. Convertirea lui \xe2\x80\x98Umar la islam le-a oferit putere  musulmanilor \xc8\x99i credin\xc8\x9bei lor \xc3\xaen islam la Mecca.\n_START_SECTION_\nMigra\xc8\x9bia spre Medina\n_START_PARAGRAPH_\n\xc3\x8en 622, datorit\xc4\x83 cre\xc8\x99terii popularit\xc4\x83\xc8\x9bii islamului \xc3\xaen ora\xc8\x99ul Ya\xe1\xb9\xafrib (denumit mai t\xc3\xa2rziu   Mad\xc4\xabnatu-n-nab\xc4\xab \xe2\x80\x93 Ora\xc8\x99ul profetului  sau Medina), Mu\xe1\xb8\xa5ammad le-a ordonat adep\xc8\x9bilor s\xc4\x83i s\xc4\x83 migreze c\xc4\x83tre Medina. De obicei musulmanii migrau noaptea, de team\xc4\x83 s\xc4\x83 nu \xc3\xaent\xc3\xa2mpine rezisten\xc8\x9ba tribului Quray\xc5\xa1, dar se spune c\xc4\x83 \xe2\x80\x98Umar ar fi plecat pe timpul zilei declar\xc3\xa2nd c\xc4\x83 _NEWLINE_\xe2\x80\x9eoricine vrea s\xc4\x83 fac\xc4\x83 din so\xc8\x9bia sa o v\xc4\x83duv\xc4\x83 \xc8\x99i din copiii s\xc4\x83i ni\xc8\x99te orfani, s\xc4\x83 vin\xc4\x83 s\xc4\x83 m\xc4\x83 \xc3\xaent\xc3\xa2mpine acolo \xc3\xaen spatele dealului.\xe2\x80\x9d_NEWLINE_ El a migrat c\xc4\x83tre Medina \xc3\xaenso\xc8\x9bit de v\xc4\x83rul \xc8\x99i cumnatul s\xc4\x83u, Sa\xe1\xbf\xbe\xc4\xabd ibn Zayd.\n_START_SECTION_\nVia\xc8\x9ba \xc3\xaen Medina\n_START_PARAGRAPH_\nMedina a devenit nou centru al islamului iar religia s-a r\xc4\x83sp\xc3\xa2ndit cu repeziciune. Musulmanii au tr\xc4\x83it \xc3\xaen pace \xc3\xaen Medina aproximativ un an, \xc3\xaenainte ca tribul Quray\xc5\xa1 s\xc4\x83 ridice armata \xc3\xaempotriva lor. \xc3\x8en 624, \xe2\x80\x98Umar a participat la prima b\xc4\x83t\xc4\x83lie dintre tribul Quray\xc5\xa1 de la Mecca \xc8\x99i musulmani, b\xc4\x83t\xc4\x83lia de la Badr. Au urmat alte b\xc4\x83t\xc4\x83lii, precum cea de la \xe2\x80\x99U\xe1\xb8\xa5ud. \xc3\x8en 630 a f\xc4\x83cut parte din armatele musulmane care se preg\xc4\x83teau s\xc4\x83 cucereasc\xc4\x83 Mecca iar \xc3\xaen 631 a luat parte \xc8\x99i la pelerinajul de adio al lui Mu\xe1\xb8\xa5ammad.\n_START_SECTION_\nMoartea lui Mu\xe1\xb8\xa5ammad\n_START_PARAGRAPH_\nMu\xe1\xb8\xa5ammad a murit pe 8 iunie 632. \xe2\x80\x98Umar, discipolul s\xc4\x83u devotat, nu a putut accepta realitatea c\xc4\x83 Mesagerul lui Dumnezeu murise. Se spune c\xc4\x83 \xe2\x80\x98Umar promisese c\xc4\x83 va zdrobi capul oricui ar \xc3\xaencerca s\xc4\x83 spun\xc4\x83 c\xc4\x83 Mu\xe1\xb8\xa5ammad a murit. \xc3\x8en acel moment, se spune c\xc4\x83 Abu Bakr a ie\xc8\x99it \xc3\xaen fa\xc8\x9ba mul\xc8\x9bimii \xc8\x99i a \xc8\x9binut celebrul discurs care includea \xc8\x99i:_NEWLINE_\xe2\x80\x9eCine l-a sl\xc4\x83vit pe  Mu\xe1\xb8\xa5ammad, s\xc4\x83 \xc8\x99tie c\xc4\x83 Mu\xe1\xb8\xa5ammad a murit, iar cine l-a sl\xc4\x83vit pe Dumnezeu, s\xc4\x83 \xc8\x99tie c\xc4\x83 Dumnezeu este viu \xc8\x99i nu moare niciodat\xc4\x83.\xe2\x80\x9d_NEWLINE_Auzind acestea de la Abu Bakr, discipolul cel mai de seam\xc4\x83 al lui Mu\xe1\xb8\xa5ammad, \xe2\x80\x98Umar a c\xc4\x83zut \xc3\xaen genunchi cu mare durere \xc8\x99i a acceptat realitatea. Musulmanii sunni\xc8\x9bi consider\xc4\x83 c\xc4\x83 aceast\xc4\x83 negare a mor\xc8\x9bii lui Mu\xe1\xb8\xa5ammad a fost prilejuit\xc4\x83 de dragostea lui profund\xc4\x83 fa\xc8\x9b\xc4\x83 de profet.\n_START_SECTION_\nFondarea Califatului\n_START_PARAGRAPH_\nGeniul politic al lui \xe2\x80\x98Umar s-a manifestat \xc3\xaen primul r\xc3\xa2nd ca ca arhitect al califatului dup\xc4\x83 moartea lui Mu\xe1\xb8\xa5ammad.  Locuitorii ora\xc8\x99ului Medina ( An\xe1\xb9\xa3\xc4\x81r) au refuzat la \xc3\xaenceput conducerea Emigran\xc8\x9bilor (Mu\xe1\xb8\xab\xc4\x81\xc4\x9fir), \xc3\xaens\xc4\x83 \xe2\x80\x98Umar era ferm convins c\xc4\x83 ace\xc8\x99tia din urm\xc4\x83 ar trebui s\xc4\x83 preia controlul califatului. Dup\xc4\x83 negocieri tensionate care au durat o zi sau dou\xc4\x83, \xe2\x80\x98Umar a reu\xc8\x99it s\xc4\x83 sting\xc4\x83 disensiunile iar Abu Bakr avea s\xc4\x83 fie primul calif._NEWLINE_\xc3\x8en timpul domniei lui Abu Bakr, \xe2\x80\x98Umar i-a servit ca secretar-\xc8\x99ef, consilier \xc8\x99i strategist \xc3\xaen campaniile militare. Din cauza situa\xc8\x9biei delicate a politicii din zon\xc4\x83, \xe2\x80\x98Umar s-a opus ini\xc8\x9bial opera\xc8\x9biunilor militare \xc3\xaempotriva triburilor rebele, sper\xc3\xa2nd s\xc4\x83 c\xc3\xa2\xc8\x99tige suportul lor \xc3\xaen cazul unei invazii romane sau persane, \xc3\xaens\xc4\x83 mai t\xc3\xa2rziu a c\xc4\x83zut de acord cu strtegia lui Abu Bakr de a \xc3\xaenfr\xc3\xa2nge rebelii cu for\xc8\x9ba.  De asemenea, \xe2\x80\x98Umar l-a sf\xc4\x83tuit pe Abu Bakr s\xc4\x83 adune versetele din Qur\xe2\x80\x99\xc4\x81n sub forma unei c\xc4\x83r\xc8\x9bi, \xc3\xaentruc\xc3\xa2t mul\xc8\x9bi recitatori muriser\xc4\x83 \xc3\xaen b\xc4\x83t\xc4\x83lii._NEWLINE_Abu Bakr l-a numit pe \xe2\x80\x98Umar ca succesor al s\xc4\x83u \xc3\xaenainte de moartea califului, \xc3\xaen 634.\n_START_SECTION_\nDomnia \xc3\xaen calitate de calif\n_START_PARAGRAPH_\nDin cauza firii sale stricte \xc8\x99i dictatoriale, \xe2\x80\x98Umar nu era o figur\xc4\x83 foarte popular\xc4\x83 printre personalit\xc4\x83\xc8\x9bile notabile din Medina, \xc3\xaen consecin\xc8\x9b\xc4\x83 venirea lui la succesiunea tronului a fost ini\xc8\x9bial descurajat\xc4\x83 de c\xc4\x83tre companionii de rang \xc3\xaenalt ai lui Abu Bakr. Cu toate acestea, Abu Bakr a decis s\xc4\x83 \xc3\xael aleag\xc4\x83 pe \xe2\x80\x98Umar ca succesor al s\xc4\x83u. \xe2\x80\x98Umar \xc3\xaenc\xc4\x83 era vestit pentru extraordinara sa voin\xc8\x9b\xc4\x83,  inteligen\xc8\x9b\xc4\x83, viclenie politic\xc4\x83, impar\xc8\x9bialitate, justi\xc8\x9bie \xc8\x99i grij\xc4\x83 pentru cei s\xc4\x83raci \xc8\x99i defavoriza\xc8\x9bi iar Abu Bakr era pe deplin con\xc8\x99tient de puterea \xc8\x99i abilit\xc4\x83\xc8\x9bile lui \xe2\x80\x98Umar pentru a-i succeda la conducere. \xc3\x8enainte de moartea sa, Abu Bakr l-a chemat pe \xe1\xbf\xbeU\xe1\xb9\xafm\xc4\x81n s\xc4\x83 \xc3\xaei scrie testamentul, \xc3\xaen care l-a declarat pe \xe2\x80\x98Umar succesorul s\xc4\x83u \xc8\x99i \xc3\xaen care \xc3\xael instructa pe acesta s\xc4\x83 continue cuceririle Iraqului \xc8\x99i ale fronturilor siriene. Aceast\xc4\x83 decizie a lui Abu Bakr s-a dovedit a fi esen\xc8\x9bial\xc4\x83 pentru consolidarea imperiului islamic \xc3\xaen formare.\n_START_SECTION_\nAsasinarea\n_START_PARAGRAPH_\n\xc3\x8en 644, la zenitul ascensiunii sale, \xe2\x80\x98Umar a fost asasinat. Asasinarea a fost \xc3\xaentreprins\xc4\x83 de c\xc4\x83tre persani, ca r\xc4\x83spuns la cucerirea musulman\xc4\x83 a Persiei \xc8\x99i fusese pl\xc4\x83nuit\xc4\x83 cu 6 luni \xc3\xaenainte. \xc3\x8en octombrie 644, \xe2\x80\x98Umar a plecat \xc3\xaen pelerinaj la Mecca, \xc3\xaen timpul c\xc4\x83ruia asasinii au proclamat moartea acestuia \xc3\xaen cursul aceluia\xc8\x99i an. Se spune c\xc4\x83 \xe2\x80\x98Umar, c\xc3\xa2nd se afla pe Muntele Arafat a auzit o voce care i-a spus c\xc4\x83 nu avea s\xc4\x83 mai mearg\xc4\x83 a doua oar\xc4\x83 pe acel munte. A fost Pirouz Nahavandi care a fost \xc3\xaens\xc4\x83rcinat cu  asasinarea lui \xe1\xbf\xbeUmar, acesta fiind \xc3\xaenjunghiat \xc3\xaen timpul rug\xc4\x83ciunii. Este \xc3\xaenmorm\xc3\xa2ntat la moscheea An-Nabaw\xc4\xab (Moscheea Profetului), al\xc4\x83turi de Abu Bakr.\n_START_SECTION_\nConsecin\xc8\x9be\n_START_PARAGRAPH_\nPe patul de moarte, \xe2\x80\x98Umar a numit un comitet de \xc8\x99ase persoane, a c\xc4\x83ror responsabilitate era s\xc4\x83 aleag\xc4\x83 un calif dintre ei. De asemenea, a cerut ca un grup de 50 de solda\xc8\x9bi \xc3\xaenarma\xc8\x9bi s\xc4\x83 protejeze casa unde avea loc \xc3\xaent\xc3\xa2lnirea acestora. Apoi pe 7 noiembrie 644 \xe2\x80\x98Umar a murit, fiind urmat de \xe1\xbf\xbeU\xe1\xb9\xafm\xc4\x81n la conducerea califatului. \xe2\x80\x98Umar este considerat ca fiind una dintre cele mai influente figuri din istoria islamic\xc4\x83. El a fost \xc3\xaen adev\xc4\x83ratul sens al cuv\xc3\xa2ntului arhitectul imperiului islamic. Ca suveran, era cunoscut pentru stilul s\xc4\x83u de via\xc8\x9b\xc4\x83 simplu \xc8\x99i auster. Dec\xc3\xa2t s\xc4\x83 adopte fastul, a preferat s\xc4\x83 tr\xc4\x83iasc\xc4\x83 la fel ca pe vremea c\xc3\xa2nd musulmanii erau s\xc4\x83raci \xc8\x99i persecuta\xc8\x9bi.\n_START_SECTION_\nTr\xc4\x83s\xc4\x83turi ale fizionomiei\n_START_PARAGRAPH_\nEste relatat c\xc4\x83 \xe2\x80\x98Umar fusese binecuv\xc3\xa2ntat cu un fizic puternic, putea c\xc4\x83l\xc4\x83tori pe jos kilometri \xc3\xaentregi \xc8\x99i se pare c\xc4\x83 ar fi atins perfec\xc8\x9biunea \xc3\xaen arta luptelor corp la corp. Din primele relat\xc4\x83ri reiese c\xc4\x83 ar fi fost viguros, robust \xc8\x99i foarte \xc3\xaenalt, \xc3\xaenc\xc3\xa2t capul \xc8\x99i privirea erau mereu deasupra oamenilor \xc3\xaen pie\xc8\x9be \xc8\x99i locuri publice. Partea din fa\xc8\x9b\xc4\x83 a capului era lipsit\xc4\x83 de p\xc4\x83r, ochii negri, pielea g\xc4\x83lbuie, din\xc8\x9bii de un alb str\xc4\x83lucitor \xc8\x99i obi\xc8\x99nuia s\xc4\x83-\xc8\x99i vopseasc\xc4\x83 barba \xc8\x99i s\xc4\x83 \xc3\xae\xc8\x99i \xc3\xaengrijeasc\xc4\x83 p\xc4\x83rul folosind un anumit soi de plant\xc4\x83. Era ambidextru, putea s\xc4\x83-\xc8\x99i foloseasc\xc4\x83 ambele m\xc3\xa2ini la fel de bine.\n_START_SECTION_\nOpinia sunnit\xc4\x83\n_START_PARAGRAPH_\nSunni\xc8\x9bii \xc3\xael amintesc pe \xe2\x80\x98Umar ca fiind un musulman rigid, cu o dispozi\xc8\x9bie de fier \xc8\x99i just\xc4\x83 \xc3\xaen ceea ce privea religia lui Dumnezeu, un om pe care \xc3\xael intituleaz\xc4\x83 Al- Far\xc5\xabq, cel de-al doilea calif bine-c\xc4\x83l\xc4\x83uzit. \xc3\x8e\xc8\x99i peticea hainele, c\xc4\x83ra g\xc4\x83le\xc8\x9bi pe ambii umeri, c\xc4\x83l\xc4\x83rea m\xc4\x83garul f\xc4\x83r\xc4\x83 \xc8\x99a, r\xc3\xa2dea foarte rar \xc8\x99i nu glumea aproape niciodat\xc4\x83.  Nu c\xc4\x83uta s\xc4\x83 \xc3\xae\xc8\x99i \xc3\xaembog\xc4\x83\xc8\x9beasc\xc4\x83 familia, ci c\xc4\x83uta s\xc4\x83 promoveze interesele comunit\xc4\x83\xc8\x9bii, umma. Sentimentul general sunnit pentru \xe2\x80\x98Umar  este rezumat de c\xc4\x83tre unul din companionii profetului, \xe1\xbf\xbeAbd Allah ibn Mas\xe1\xbf\xbe\xc5\xabd:_NEWLINE_\xe2\x80\x9e Intrarea lui \xe2\x80\x98Umar \xc3\xaen Islam a fost o cucerire, migrarea sa o victorie, domnia sa o binecuv\xc3\xa2ntare; Am v\xc4\x83zut c\xc3\xa2nd eram \xc3\xaen imposibilitatea de a ne ruga la Ka\xe1\xbf\xbeba p\xc3\xa2n\xc4\x83 s\xc4\x83 intervin\xc4\x83 \xe2\x80\x98Umar, iar c\xc3\xa2nd a acceptat islamul, s-a luptat cu ei (p\xc4\x83g\xc3\xa2nii) p\xc3\xa2n\xc4\x83 c\xc3\xa2nd au plecat \xc8\x99i ne-au l\xc4\x83sat s\xc4\x83 ne rug\xc4\x83m.\xe2\x80\x9d_NEWLINE_\xe2\x80\x98Umar a f\xc4\x83cut pelerinajul la Mecca de nou\xc4\x83 ori. Mu\xe1\xb8\xa5ammad avea cea mai \xc3\xaenalt\xc4\x83 considera\xc8\x9bie fa\xc8\x9b\xc4\x83 de acesta, spun\xc3\xa2nd c\xc4\x83 dac\xc4\x83 Dumnezeu ar fi vrut s\xc4\x83 mai dea un profet lumii, alegerea sa ar fi c\xc4\x83zut asupra lui \xe2\x80\x98Umar.\n_START_SECTION_\nOpinia \xc8\x99i\xe1\xbf\xbeit\xc4\x83\n_START_PARAGRAPH_\n\xe2\x80\x98Umar este v\xc4\x83zut \xc3\xaen negativ \xc3\xaen literatura \xc8\x99i\xe1\xbf\xbeit\xc4\x83 duodeciman\xc4\x83 \xc8\x99i foarte des este considerat ca fiind un tr\xc4\x83d\xc4\x83tor al lui Mu\xe1\xb8\xa5ammad, un uzurpator al drepturilor lui \xe1\xbf\xbeAl\xc4\xab \xc8\x99i de c\xc4\x83tre unii, chiar un criminal. Potrivit majorit\xc4\x83\xc8\x9bii scrierilor \xc8\x99i\xe1\xbf\xbeite duodecimane, so\xc8\x9bia lui \xe1\xbf\xbeAl\xc4\xab, F\xc4\x81\xe1\xb9\xadima, ar fi fost chiar agresat\xc4\x83 fizic de \xe2\x80\x98Umar, unii crez\xc3\xa2nd chiar c\xc4\x83 acesta ar fi ucis-o._NEWLINE_Zaidi\xc8\x9bii, cea mai veche ramur\xc4\x83 a \xc8\x99i\xe1\xbf\xbeismului \xc8\x99i \xc3\xaen prezent a doua mare grupare \xc8\x99i\xe1\xbf\xbeit\xc4\x83, nu sunt de acord cu opiniile \xc8\x99i\xe1\xbf\xbei\xc8\x9bilor duodecimani, ace\xc8\x99tia recunosc\xc3\xa2ndu-i pe Abu Bakr \xc8\x99i \xe2\x80\x98Umar ca fiind califi legitimi.'